Haglike toestande by KZN-ouetehuis by MRK aangemeldElonwabeni-ouetehuis in KwaZulu-Natal (Foto via ANA) Die Demokratiese Alliansie het Woensdag gesê toestande by die Elonwabeni-ouetehuis in KwaZulu-Natal is só haglik dat hy die saak by die Menseregtekommissie (MRK) aangemeld het. “Inwoners, van wie een 100 jaar oud is, moet in koue water bad wanneer die tehuis nie elektrisiteit koop nie,” het Sharon Hoosen, woordvoerder van die DA, gesê nadat lede van die party die ouetehuis Dinsdag besoek het. “Die 67 bejaarde inwoners maak tans staat op plaaslike boere en ondernemings vir kosskenkings. Hulle laaste ete wat die ouetehuis verskaf het, was ontbyt verlede Vrydagoggend. Hulle moes sedertdien staatmaak op die goedhartigheid van ander persone.” Hoosen het gesê geen instandhouding vind plaas by die ouetehuis nie. “Nie een van die toilette het sitplekke nie, en verskeie van die toilette kan nie spoel nie.” Boonop het die 41 personeellede ook nie hierdie maand ŉ salaris ontvang nie. Die party het die MRK skriftelik in kennis gestel van dit wat hy by Elonwabeni gesien het.